作者：刘仙伦
词牌/韵律：永遇乐

paragraphs: 青幄蔽林，白毡铺径，红雨迷楚。
昼阁关愁，风帘卷恨，尽日萦情绪。
阳台云去，文园人病，寂寞翠尊雕俎。
惜韶容、匆匆易失，芳丛对眼如雾。
巾欹润裛，衣宽凉渗，又觉渐回骄暑。
解箨吹香，遗丸荐脆，小芰浮鸳浦。
画栏如旧，依稀犹记，伫立一钩莲步。
暗销魂，那堪又听，杜鹃更苦。